KÖZÖS JELENTÉS AZ EURÓPAI PARLAMENTNEK ÉS A TANÁCSNAK

Makaó Különleges Közigazgatási Terület: 2019. évi éves jelentés

Összegzés

Azóta, hogy Makaót 1999-ben átadták a Kínai Népköztársaságnak, az Európai Unió és tagállamai szorosan nyomon követik a Makaó Különleges Közigazgatási Területen (a továbbiakban: a Makaó KKT) az „egy ország–két rendszer” elv keretében végbemenő politikai és gazdasági fejleményeket. Az Európai Unió továbbra is tiszteletben tartja az „egy Kína” elvét hirdető politikát, támogatja az „egy ország–két rendszer” elvet és annak végrehajtását. A makaói fejleményekről szóló ezen éves jelentés az Európai Parlamentnek 1997-ben tett vállalásnak megfelelően készült.

2019-ban folytatódott az „egy ország–két rendszer” elv végrehajtása, a Makaó KKT, egész Kína és a nemzetközi közösség javát szolgálva.

Decemberben új kormányzó, Ho Iat Seng lépett hivatalba. Xi Jinping (Hszi Csin-ping) elnök három napos látogatást tett Makaóban a kinevezés, valamint Makaó átadásának huszadik évfordulója alkalmából.

Makaó népének jogait és alapvető szabadságait általában véve továbbra is tiszteletben tartották, és a Makaó alaptörvényében foglalt „egy ország – két rendszer” elv keretében 2019-ben is érvényesült a jogállamiság. A makaói média továbbra is sokféle véleményt közvetít, bár aggályok merültek fel a növekvő öncenzúra miatt.

Bár az alaptörvény és más jogalkotási aktusok nem rendelkeznek az általános választójog bevezetéséről, az EU arra ösztönzi a makaói hatóságokat, hogy ösztönözzék a lakosság nagyobb mértékű részvételét a kormányzó és a Törvényhozó Gyűlés megválasztásában.

Gazdasági szempontból Makaó továbbra is a világ legnagyobb kaszinóközpontja, és a szerencsejáték-turizmus a régió gazdasági növekedés hajtóereje. A kínai gazdaság lassulása és az Egyesült Államok és Kína közötti kereskedelmi háború Makaó GDP-jének 3,5 %-os visszaesése mögött meghúzódó fő tényezők. Ez felhívja a figyelmet arra a tényre, hogy Makaó kicsi és jórészt nyitott gazdasága erősen a szárazföldi Kína gazdasági, pénzügyi és politikai fejleményeitől függ. Folytatódnak a diverzifikálásra irányuló erőfeszítések, mérsékelt sikerrel, hiszen továbbra is a szerencsejáték-tevékenységek teszik ki a GDP majdnem felét.

A szárazföldi Kínával való gazdasági együttműködés fokozódott 2019-ben: Xi elnök látogatása idején új intézkedéseket jelentettek be a pénzügyi szolgáltatások terén, melyek célja, hogy hozzájáruljanak a makaói gazdaság diverzifikálásához.

Politikai fejlemények

Az év végén az új kormányzó, Ho Iat Seng megválasztásával és további vezető pozíciókra szóló kinevezésekkel jelentős változások mentek végbe a makaói kormányban.

A választási bizottság augusztus 25-én 400-ból 392 szavazattal Ho Iat Senget választotta meg Fernando Chui helyére új kormányzónak. Mivel egy alternatív jelöltnek a választási bizottságból 66 jelölésre lett volna szüksége, Ho lat-Senget ellenfél nélkül választották meg a pozícióra.

Az új kormány december 20-án lépett hivatalba. Az új kormányzó Hszi Csin-ping előtt tette le az esküt annak háromnapos makaói látogatása során. Az előző kormány öt miniszteréből kettő, a biztonsági miniszter és a közlekedési és közmunkaügyi miniszter maradt hivatalban. A tizenegy fős végrehajtó tanács három hivatalban lévő tagját megtartották.

Több jogalkotási kezdeményezésre irányult jelentős figyelem az év során.

A kiberbiztonságról szóló törvényjavaslat 2019. december 22-én törvényerőre emelkedett. Ennek egyik előírása, hogy a távközlési szolgáltatások felhasználói kötelesek valódi névvel regisztrálni az olyan szolgáltatásokhoz is, mint például a feltöltőkártyás SIM-kártyák vásárlása. Ezt a távközlési szolgáltatók fogják végrehajtani. Az internetszolgáltatók legalább egy évig megőrzik felhasználóik online tevékenységi naplóját. A kulcsfontosságú infrastruktúrák (például a közlekedési, a távközlési, a villamosenergia- és a vízellátási infrastruktúra) üzemeltetői felhatalmazást kapnak kiberbiztonsági intézkedések végrehajtására. A bűnügyi rendőrség koordinációja mellett létre fognak hozni egy új központot, a kiberbiztonsági eseményekkel foglalkozó figyelmeztető és reagáló központtot (CARIC), amely valamennyi kiberbiztonsági esemény fogadó központjaként szolgál, valamint nyomon követi az adatátvitelt és az adatáramlást. A törvény megsértése 50 000 és 5 millió MOP közötti pénzbírságot vonhat maga után.

A biztonsági miniszter, Wong Sio Chak hangsúlyozta, hogy a hatóságok nem fogják az egyes személyek online tevékenységeit nyomon követni, illetve nem korlátozzák a szólásszabadságot, mivel a nyomozó hatóságok kizárólag az adatok mozgását kísérik figyelemmel, azok tartalmát nem elemzik. A Makaói Köztisztviselők Szövetsége (ATFPM) levelet küldött a biztonsági miniszternek, amelyben aggodalmát fejezte ki az új törvénynek az alaptörvénnyel a személyes szabadságok és egyéb kérdések tekintetében történő összeegyeztethetősége kapcsán.